Diari Oficial de la Generalitat Valenciana


Sumari del DOGV 9984, del 15-11-2024 (2024/11455)

RESOLUCIÓ de 24 d'octubre de 2024, de la Presidència, per la qual es modifica la Resolució de 10 de desembre de 2023, que disposa el pagament del crèdit assignat per la Secretaria d'Estat de Turisme per la concessió directa d'una subvenció a l'Ajuntament d'Alzira per a la realització d'actuacions de manteniment i rehabilitació del patrimoni històric amb ús turístic, inclòs en el Pla turístic nacional Xacobeo 2021-22, Pla de recuperació, transformació i resiliència finançat per la Unió Europea NextGenerationEU.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9984

Data del DOGV
:   15-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/11516

CVE
:   PLPO-O-7621-02251

Data del document
:   24-10-2024

Organisme emissor
:   Turisme Comunitat Valenciana

Tipus de document
:   Resolució

Descriptors 

:   * Alzira
    * turisme
    * suport econòmic
    * patrimoni cultural

*Antecedents de fet*

Primer. El 8 de desembre de 2021 es publica en el BOE el Reial decret 1074/2021, de 7 de desembre, que regula la concessió directa de subvencions per a finançar projectes sostenibles de manteniment i rehabilitació del patrimoni històric amb ús turístic, en el marc del Pla de recuperació, transformació i resiliència (PRTR). Este decret té per objecte regular la concessió directa de subvencions amb caràcter excepcional i per raons d'interés públic, social i econòmic per a la rehabilitació i millora de béns d'interés cultural de titularitat pública.

Segon. El 21 d'abril de 2022, la Conselleria d'Hisenda i Model Econòmic dicta una resolució que autoritza una generació de crèdits per ingressos finalistes procedents del Ministeri d'Indústria, Comerç i Turisme en el marc del PRTR del Govern d'Espanya, per un import de 17.803.867,42 €, dels quals 2.700.000 € s'assignen al Programa extraordinari de rehabilitació del patrimoni històric d'ús turístic.

Tercer. El 15 de juny de 2022 es publica en el BOE el Reial decret 449/2022, de 14 de juny, que regula la concessió directa de subvencions per a finançar estratègies de resiliència turística per a territoris extrapeninsulars, en el marc del PRTR. Este decret també modifica diversos reials decrets en matèria turística i inclou en la disposició final segona la modificació del Reial decret 1074/2021, de 7 de desembre, que regula la concessió directa de subvencions per a projectes sostenibles de manteniment i rehabilitació del patrimoni històric amb ús turístic.

Quart. El 18 de novembre de 2022, el secretari d'Estat de Turisme, en virtut de l'Orde ICT/111/2021, de 5 de febrer, que fixa els límits per a administrar els crèdits per a gastos i delega competències, dicta una resolució que concedix una subvenció a la Comunitat Valenciana a l'empara del Reial decret 1074/2021, de 7 de desembre. Esta norma concedix a la Comunitat Valenciana una subvenció directa de 2.700.000 € per a les actuacions especificades en el seu annex I, que reconeix com a beneficiari final el municipi d'Alzira.

Quint. En tractar-se de béns d'interés cultural, i de conformitat amb els articles 35 i 36 de la Llei 4/1998, d'11 de juny, del patrimoni cultural valencià, és necessari obtindre l'autorització de la Direcció General de Cultura i Patrimoni abans d'iniciar les actuacions. Esta autorització es va obtindre el 4 de juliol de 2023 i el 8 de novembre de 2023.

Sext. La Resolució de 10 de desembre de 2023, de la presidenta de Turisme Comunitat Valenciana, per la qual es disposa el pagament del crèdit assignat per la Secretaria d'Estat  de Turisme per la concessió directa d'una subvenció a l'Ajuntament d'Alzira per a la realització d'actuacions de manteniment i rehabilitació del patrimoni històric amb ús turístic, inclòs en el Pla turístic nacional Xacobeo 2021-2022, en el marc del component 14, inversió 4, subprojecte 3, dins del Pla de recuperació, transformació i resiliència -finançat per la Unió Europea- NextgenerationEU.

Sèptim. El 5 de juny de 2024 es publica en el BOE el Reial decret 519/2024, de 4 de juny, que modifica el Reial decret 1074/2021, de 7 de desembre; el Reial decret 1118/2021, de 21 de desembre; el Reial decret 449/2022, de 14 de juny; i el Reial decret 1011/2022, de 5 de desembre, que regulen la concessió directa de subvencions en matèria turística, en el marc del PRTR. En el cas del Reial decret 1074/2021, de 7 de desembre, les modificacions són necessàries per a garantir la consecució dels fins perseguits i per a establir la possibilitat de modificar el contingut de la resolució de concessió de la subvenció, la qual cosa permet la subcontractació fins al 100%. També s'amplia el termini d'execució de les ajudes fins al 30 de juny de 2026.

Octau. Després de la publicació del Reial decret 519/2024, de 4 de juny, que modifica l'esmentat Reial decret 1074/2021, de 7 de desembre de 2021, és necessària la modificació de la Resolució de 10 de desembre de 2023, de la presidenta de Turisme Comunitat Valenciana per a adaptar-la a la normativa esmentada.

*Fonaments de dret*

Primer. El Reial decret 1074/2021, de 7 de desembre, que regula la concessió directa de subvencions per a finançar projectes sostenibles de manteniment i rehabilitació del patrimoni històric amb ús turístic, en el marc del PRTR.

Segon. La Resolució de la Conselleria d'Hisenda i Model Econòmic de 21 d'abril de 2022, que autoritza una generació de crèdits per ingressos finalistes procedents del Ministeri d'Indústria, Comerç i Turisme en el marc del PRTR.

Tercer. El Reial decret 449/2022, de 14 de juny, de 2022, que regula la concessió directa de subvencions per a finançar estratègies de resiliència turística per a territoris extrapeninsulars, en el marc del PRTR, i que modifica el Reial decret 1074/2021, de 7 de desembre.

Quart. L'Orde ICT/111/2021, de 5 de febrer de 2021, que concedix una subvenció a la Comunitat Valenciana a l'empara del Reial decret 1074/2021, de 7 de desembre.

Quint. La Llei 4/1998, d'11 de juny, del patrimoni cultural valencià.

Sext. La Resolució de 24 de maig de 2024, de la consellera d'Innovació, Indústria, Comerç i Turisme, que assigna formalment a Turisme Comunitat Valenciana la realització d'accions previstes en el PRTR i comunica els requisits que haurà de complir com a entitat instrumental. En esta resolució s'establix que la Conselleria d'Innovació, Indústria, Comerç i Turisme, com a entitat executora del PRTR en la matèria que ens ocupa, assigna a Turisme Comunitat Valenciana la realització de les actuacions previstes en el PRTR en el marc dels subprojectes arreplegats en esta resolució.

Sèptim. La Resolució de 10 de desembre de 2023, de la presidenta de Turisme Comunitat Valenciana, que disposa el pagament del crèdit assignat per la Secretaria d'Estat de Turisme per la concessió directa d'una subvenció a l'Ajuntament d'Alzira per a la realització d'actuacions de manteniment i rehabilitació del patrimoni històric amb ús turístic, inclòs en el Pla turístic nacional Xacobeo 2021-2022, en el marc del component 14, inversió 4, subprojecte 3, dins del Pla de recuperació, transformació i resiliència -finançat per la Unió Europea- NextgenerationEU.

Octau. El Reial decret 519/2024, de 4 de juny, que modifica el Reial decret 1074/2021, de 7 de desembre.

Nové. L'Orde HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el PRTR.

Dècim. El Pla de mesures antifrau de Turisme Comunitat Valenciana en l'execució d'actuacions  finançades amb fons del Mecanisme de Recuperació i Resiliència (MRR), actualitzat i publicat el 20 de juny de 2024 en el web institucional de Turisme Comunitat Valenciana, disponible en l'enllaç web:

<https://www.turisme.gva.es/turisme/es/files/pdf/2024_pma.pdf>

Onzé. L'article 12 de la Llei 15/2018, de 7 de juny, de la Generalitat, de turisme, oci i hospitalitat de la Comunitat Valenciana, establix que Turisme Comunitat Valenciana és una entitat de dret públic, pertanyent al sector públic instrumental i integrat en el sector públic administratiu, amb personalitat jurídica pròpia i plena capacitat d'actuar per al compliment dels seus fins, dotat d'autonomia econòmica i administrativa, a la qual  correspon el foment i execució de la política turística de la Comunitat Valenciana. En l'apartat 2 d'este precepte assenyala que "queda adscrit al departament del Consell amb competències en matèria de turisme en els termes que reglamentàriament es determinen", competència que correspon a la Conselleria d'Innovació, Indústria, Comerç i Turisme, segons el que s'establix en l'article 10 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions. La disposició final 3a del decret esmentat assenyala que "sense perjuí del que es determine en les disposicions que establisquen l'estructura orgànica de l'Administració del Consell, o en els reglaments orgànics dels respectius departaments d'este, les entitats del sector públic instrumental queden adscrites als corresponents departaments del Consell, d'acord amb les competències que s'assignen a estos".

L'article 13.4 de la Llei 15/2018, de 7 de juny, establix que "el president o presidenta de l'entitat, que ho serà al seu torn del Comité de Direcció i del Comité Estratègic de Gestió, serà el titular de l'òrgan del Consell amb competències en matèria de turisme i ostentarà la superior representació de Turisme Comunitat Valenciana en totes les seues relacions amb entitats públiques o privades, amb les excepcions que puguen establir-se reglamentàriament". Sobre aquest tema, l'article 124.2 del Decret 81/2024, de 12 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, disposa que "la persona titular de la Conselleria d'Innovació, Indústria, Comerç i Turisme ostentarà la presidència de Turisme Comunitat Valenciana".

Concretament, l'article 31.2.d) del Decret 7/2020, de 17 de gener, del Consell, de regulació dels òrgans per a la coordinació de l'acció turística i de l'organisme públic per a la gestió de la política turística, establix entre les funcions del president de Turisme Comunitat Valenciana, la d'"exercir la representació permanent de Turisme Comunitat Valenciana en la firma de convenis i contractes, quedant constituït com a òrgan de contractació d'este ens, sense perjuí de la delegació de facultats que en esta matèria puga acordar a favor d'altres òrgans, així com en la firma de qualssevol actes i negocis jurídics no atribuïts expressament a altres òrgans d'esta".

Vistos els antecedents de fet i fonaments de dret esmentats i la resta d'aplicació general i pertinent,

RESOLC

*Primer*

Modificar els apartats següents del resolc segon, relatiu a l'establiment del règim jurídic aplicable, les obligacions de l'entitat beneficiària, el seguiment, execució i avaluació de les actuacions de la Resolució de data 10 de desembre de 2023 de la presidenta de Turisme Comunitat Valenciana per la qual es disposa el pagament del crèdit assignat per la Secretaria d'Estat de Turisme per la concessió directa d'una subvenció a l'Ajuntament d'Alzira per a la realització d'actuacions de manteniment i rehabilitació del patrimoni històric amb ús turístic, inclòs en el Pla turístic nacional Xacobeo 2021-2022, en el marc del component  14, inversió 4, subprojecte 3, dins del "Pla de recuperació, transformació i resiliència -finançat per la Unió Europea- NextGenerationEU"; en compliment del Reial  decret 449/2022, de 14 de juny, de 2022, pel qual es modifica el Reial decret 1074/2021, de 7 de desembre. Les modificacions són les següents:

Apartat 2.3. Actuacions a finançar i gastos subvencionables

Es modifica el punt 2.3.4, Gastos no subvencionables, que queda redactat de la manera següent:

"No seran subvencionables aquells projectes que no respecten plenament les normes i prioritats de la Unió Europea en matèria climàtica i mediambiental i el principi de "no causar un perjuí significatiu" en el sentit de l'article 17 del Reglament (UE) 2020/852 del Parlament Europeu i del Consell de 18 de juny de 2020 i que no complisquen amb la Guia tècnica sobre l'aplicació del principi de "no causar un perjuí significatiu", una llista d'exclusions i el patrimoni mediambiental pertinent de la UE i nacional.

S'exclouen del finançament, en la mesura en què resulten aplicables als conceptes en què es realitze el gasto al qual es destinen estes ajudes:

a) Les inversions relacionades amb combustibles fòssils (inclòs l'ús posterior).

b) Les activitats en el marc del règim de comerç de drets d'emissió (MTS) amb emissions de gasos d'efecte d'hivernacle projectades que no siguen substancialment inferiors als valors de referència establits per a l'assignació gratuïta.

c) El tractament dels residus generats mitjançant tractament mecanicobiològic (TMB), incineració o abocament.

d) Les activitats en les quals l'eliminació a llarg termini de deixalles pot causar danys a llarg termini al medi ambient (per exemple, deixalles nuclears).

e) Els gastos associats al tractament de residus als quals s'aplique la responsabilitat ampliada del productor de conformitat amb la legislació vigent. Així mateix, s'exigirà que només puguen seleccionar-se aquelles activitats que complisquen la legislació mediambiental nacional i europea pertinent.

En cap cas es consideren gastos subvencionables els impostos indirectes quan siguen susceptibles de recuperació o compensació, ni els impostos personals sobre la renda.

D'acord amb el que s'establix en l'article 37 del Reial decret llei 36/2020, de 30 de desembre, el finançament corresponent a estes ajudes està legalment afectat a finançar els projectes o línies d'acció que s'integren dins del PRTR.".

Apartat 2.4. Termini d'execució, que queda redactat de la manera següent:

"El finançament objecte d'esta resolució està subordinat al compliment de l'objectiu núm. 228 del CID, que en l'àmbit nacional exigix la "finalització de 50 actuacions de rehabilitació del patrimoni històric, com a mínim per al segon trimestre de 2026", que hauran de complir la Guia tècnica sobre l'aplicació del principi de "no causar un perjuí significatiu", una llista d'exclusions i el patrimoni mediambiental pertinent de la UE i nacional".

El termini d'execució de les actuacions subvencionables objecte d'este reial decret serà el que es preveu en l'article 5 del Reial decret 1074/2021, de 7 de desembre, fins al 30 de juny de 2026 i l'inici d'actuacions serà des de l'1 de febrer de 2020 i s'ajustarà a un principi horitzontal del MRR que permet finançar actuacions des de l'1 de febrer de 2020 atés l'article 17.2 i el considerant 32 del Reglament (UE) 2021/241 de 2021."

Apartat 2.6. Obligacions de l'entitat beneficiària

Es modifica el punt 2.6.2, que queda redactat de la manera següent:

"2.6.2. Disposar d'un compte bancari de caràcter restringit, sobre el qual s'haurà d'entregar el certificat de titularitat a Turisme Comunitat Valenciana, en el qual s'ingressaran i carregaran exclusivament les aportacions de les parts i qualssevol altres ingressos i pagaments relatius a les actuacions que deriven de l'execució de les corresponents intervencions, de tal manera que quede garantit en tot cas el seguiment de la pista d'auditoria de totes les actuacions realitzades en el marc del PRTR i finançades amb fons MRR.

D'acord amb el que s'establix en l'article 19 de la Llei 38/2003, de 17 de novembre, apartat 5, paràgraf 2n, els rendiments financers generats pels fons ingressats en el compte esmentat es retornaran a Turisme Comunitat Valenciana. El procediment de reintegrament es regirà pel que s'establix en l'article 42 d'esta mateixa norma.

Així mateix, l'entitat beneficiària comunicarà en les reunions informatives i de seguiment, sempre que Turisme Comunitat Valenciana els ho requerisca, el saldo i moviments del compte esmentat."

Es modifica el punt 2.6.3, Obligacions específiques en el marc del PRTR i en l'RD 1074/2021 que queda redactat de la manera següent:

"1. Amb caràcter general, l'entitat beneficiària haurà de complir les obligacions assenyalades en l'article 14 de la Llei 38/2003, de 17 de novembre.

2. Addicionalment i, en particular, l'entitat beneficiària haurà de:

a) Complir l'objectiu, realitzar les actuacions i adoptar el comportament en què es fonamenta la concessió de la subvenció, en la forma, condicions i termini establits en esta resolució, així com aportar les dades quantitatives necessàries per a la correcta avaluació de les actuacions a Turisme Comunitat Valenciana.

b) Com a entitat executora, en virtut de la Instrucció 3a.3 de la Resolució 1/2022 de la Secretaria General de Fons Europeus, serà la responsable de desagregar les fites i objectius crítics i no crítics del projecte en les fites i objectius crítics i no crítics del subprojecte, així com complir-los i informar a Turisme Comunitat Valenciana dels seus avanços. Correspondrà al Ministeri d'Indústria, Comerç i Turisme, a través de la Secretaria d'Estat de Turisme, validar la desagregació en fites i objectius.

c) Complir l'objectiu CID 228 en els termes i condicions que s'indiquen en les respectives resolucions de concessió.

d) Registrar en el sistema informàtic de forma continuada el progrés dels indicadors de les fites i objectius més desagregats de l'estructura en la qual es descompon el projecte o subprojecte i incorporar la informació acreditativa conforme als mecanismes de verificació. En particular, inclourà informació sobre el nom i la ubicació de cada projecte i una breu descripció; el tipus de suport rebut; i l'extracte dels documents oficials que contenen els criteris de selecció que garantixen el compliment de l'Orientació Tècnica "No causar danys significatius" (2021/C58/01), tal com s'especifica en l'annex CID.

e) Complir les normes establides en matèria de prevenció, detecció, comunicació, correcció i avaluació de risc de frau, corrupció i conflicte d'interés i elaborar la documentació referida a estes qüestions establida en l'Orde HFP/1030/2021, de 29 de setembre.

Així mateix, haurà de completar el model de l'annex II de l'Orde HFP/1030/2021, de 29 de setembre, per la qual es configura el sistema de gestió del PRTR, que arreplega un qüestionari d'autoavaluació relatiu a l'estàndard mínim, i assegurar-se de complir amb l'annex III, que arreplega una referència orientativa per a facilitar el compliment dels requeriments relatius als principis de gestió del PRTR recollits en l'article 2 d'esta orde.

A més, haurà de realitzar l'anàlisi sistemàtica del risc de conflictes d'interessos a través de la ferramenta MINERVA segons l'estipulat en l'Orde HFP/55/2023, de 24 de gener.

f) Sotmetre's a les actuacions de control i seguiment de l'aplicació dels fons destinats al projecte subvencionat mitjançant la verificació de documents i a l'avaluació contínua i final per part de la Secretaria d'Estat de Turisme, així com al control financer d'estos per la Intervenció General de l'Administració de l'Estat (IGAE) i el Tribunal de Comptes i òrgans estatals i europeus que tinguen encomanat el control i seguiment dels fons de l'MRR, en particular la Comissió Europea, el Tribunal de Comptes Europeu, l'Oficina Europea de Lluita contra el Frau (OLAF) i la Fiscalia Europea, que podran accedir a la informació de detall de les actuacions realitzades.

En tot cas, les subvencions regulades en el Reial decret  1074/2021 estaran sotmeses al seguiment, control i avaluació que s'establisca per al PRTR, així com les obligacions específiques relatives a la informació i publicitat, control, verificació, seguiment, avaluació i altres obligacions imposades per la normativa interna i de la Unió Europea que s'establisquen per a l'MRR de la UE i l'aplicació de les quals siga d'obligat compliment. En particular, hauran d'aportar la informació que corresponga al sistema de gestió que el Ministeri d'Hisenda i Funció Pública elabore per al seguiment dels projectes d'inversió finançats amb l'MRR.

g) Amb la finalitat de donar adequat compliment al mandat establit en la lletra d) de l'apartat 2 de l'article 22 del Reglament (UE) 2012/241 del Parlament Europeu i del Consell, l'entitat local, com a entitat executora, durà a terme l'indicat en l'article 8 de l'Orde HFP/1030/2021, en relació amb la identificació dels contractistes i subcontractistes i l'aportació d'esta informació.

Específicament, haurà de preveure's l'acceptació per part dels perceptors finals dels fons de la cessió de dades entre les administracions públiques implicades per a complir el que es preveu en la normativa europea que hi és aplicable i de conformitat amb la Llei orgànica  3/2018, de 5 de desembre, de protecció de dades personals i garantia dels drets digitals, conforme al model establit en l'annex IV.B de l'Orde HFP/1030/2021, de 29 de setembre.

D'acord amb el que s'establix en el Reial decret 519/2024, de 4 de juny, pel qual es modifica el Reial decret 1074/2021, de 7 de desembre, l'entitat beneficiària podrà concertar amb tercers l'execució total o parcial dels projectes mitjançant els procediments de licitació corresponents, o procedir a la seua execució total o parcial a través d'encàrrecs a mitjans propis, d'acord amb els límits previstos en la Llei 9/2017, de 8 de novembre, de contractes del sector públic i en la normativa en matèria d'ajudes d'Estat, així com en el Reial decret llei  36/2020, de 30 de desembre i en les Ordes DOO 7201/2021 i QVX 2478/2021, de 29 de setembre.

En el cas que es tracte de subcontractació, les entitats beneficiàries podran subcontractar, totalment o parcialment, l'activitat fins al 100 per cent de l'import de l'activitat subvencionada, ajustant-se al que es disposa en l'article 29 de la Llei 38/2003, de 17 de novembre, i en l'article 68 del seu reglament, aprovat per Reial decret 887/2006, de 21 de juliol, que haurà de ser tramitada en un termini no superior a tres mesos. En tot cas, els tercers hauran de respectar el contingut de la normativa europea i nacional, i en particular:

1) Complir amb els requisits establits per l'article 13.2 de la Llei 38/2003, de 17 de novembre, així com que es troben al corrent  de pagament de les obligacions de reemborsament de qualssevol altres préstecs o bestretes anteriorment concedits amb càrrec als pressupostos generals de l'Estat.

2) Complir amb el que es disposa en l'article 8 de l'Orde HFP/1030/2021, de 29 de setembre, en relació amb la identificació dels perceptors finals dels fons.

3) Emplenar la "Declaració d'absència de conflicte d'interessos (DACI)" conforme a l'Orde HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència.

Conforme al que es preveu en el Reial decret  1074/2021, de 7 de desembre, en cas que un contractista duga a terme part o la totalitat de l'activitat objecte del contracte, haurà de preveure els mecanismes per a assegurar que tant ells com els possibles subcontractistes complisquen el principi de "no causar un perjuí significatiu al medi ambient" (DNSH).

L'entitat beneficiària haurà d'identificar els contractistes i subcontractistes, de manera que inclouran en els procediments de licitació els elements següents:

a. NIF del contractista o subcontractistes.

b. Nom o raó social.

c. Domicili fiscal del contractista i, si és el cas, subcontractista.

d. Acceptació per part del contractista o subcontractista de la cessió de dades entre les administracions públiques implicades per a complir el que es preveu en la normativa europea que és aplicable i de conformitat amb la Llei orgànica  3/2018, de 5 de desembre, de protecció de dades personals i garantia dels drets digitals, model arreplegat en l'annex IV.B de l'Orde HFP/1030/2021.

e. Declaració responsable relativa al compromís de compliment dels principis transversals establits en el PRTR i que pogueren afectar l'àmbit objecte de gestió, model arreplegat en l'annex IV.C de l'Orde HFP/1030/2021.

f. Els contractistes acreditaran la inscripció en el Cens d'Empresaris, Professionals i Retenidors de l'Agència Estatal de l'Administració Tributària, que ha de reflectir l'activitat efectivament desenrotllada en la data de participació en el procediment de licitació.

Així mateix, serà responsable del respecte, per part d'estos tercers, del contingut de la normativa europea i nacional i, en particular, del compliment dels requisits establits per l'article 13.2 de l'esmentada Llei 38/2003, així com que es troben al corrent de pagament de les obligacions de reemborsament o de qualsevol altres préstecs o bestretes anteriorment concedits amb càrrec als pressupostos generals de l'Estat.

h) Assumir el manteniment d'una adequada pista d'auditoria de les actuacions realitzades en el marc d'esta subvenció i l'obligació de manteniment de la documentació de suport. El subministrament de la informació es realitzarà en els termes establits per les Ordes HFP/1030/2021 i HFP/1031/2021, de 29 de setembre.

i) Custodiar i conservar tota la documentació original, justificativa de l'aplicació dels fons rebuts, mentres puguen ser objecte de les activitats de comprovació i control. En este sentit, també s'haurà de remetre la informació sobre les actuacions realitzades al sistema de gestió que el Ministeri d'Hisenda i Funció Pública elabore per al seguiment dels projectes d'inversió finançats amb l'MRR, com a base de dades única per al compliment del que s'establix en l'article 22.2 del Reglament (UE) 2021/241 del Parlament Europeu i del Consell, de 12 de febrer de 2021.

A l'efecte de complir amb les actuacions de comprovació i de conformitat amb el que s'establix en els articles 22.2 del Reglament (UE) 2021/241 del Parlament Europeu i del Consell, de 12 de febrer de 2021, i de l'article 132 del Reglament (UE, Euratom) 2018/1046 del Parlament Europeu i del Consell, de 18 de juliol de 2018, sobre normes financeres aplicables al pressupost general de la Unió, hauran de conservar, per la seua part o mitjançant la imposició d'esta obligació als beneficiaris finals, els documents justificatius, les dades estadístiques i altra documentació concernents al finançament, així com els registres i documents, en format electrònic i per un període de cinc anys des que s'abonara el saldo de l'operació financera, en els termes previstos en l'article 132 del Reglament (UE, Euratom) 2018/1046 del Parlament Europeu i del Consell, de 18 de juliol.

j) Remetre a Turisme Comunitat Valenciana informació sobre el seguiment de l'execució comptable dels gastos imputats a les actuacions objecte d'esta subvenció finançada a càrrec del PRTR, amb la periodicitat, procediment i format que establisca.

k) Crear a Espanya tota l'ocupació necessària per a la realització de l'activitat, que es realitzarà amb personal contractat i afiliat a la Seguretat Social en el territori nacional. El compliment d'este requisit haurà de justificar-se documentalment.

l) Contribuir a l'objectiu d'autonomia estratègica i digital de la Unió Europea, així com garantir la seguretat de la cadena de subministrament, tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, mitjançant l'adquisició d'equips, components, integracions de sistemes i programari associat a proveïdors situats a la Unió Europea.

m) Complir amb la normativa nacional i europea d'ajudes d'Estat.

n) Complir amb l'altra normativa reguladora de l'MRR i, especialment, amb el que es disposa en la normativa que el Ministeri d'Hisenda i Funció Pública aprove referent a això.

o) Retornar a Turisme Comunitat Valenciana les quantitats anticipades, que no s'hagueren utilitzat en l'execució de l'activitat o activitats objecte de la subvenció, en els terminis i condicions previstos en les respectives resolucions.

p) Complir amb les obligacions de publicitat i mesures de difusió establides en l'article 13 del Reial decret 1074/2021, de 7 de desembre.

q) Garantir el ple compliment del principi de "no causar mal significatiu" (principi "do no significant harm-DNSH"), d'acord amb el que es preveu en el PRTR i en el Reglament (UE) núm. 2021/241 del Parlament Europeu i del Consell, de 12 de febrer de 2021, establint els mecanismes específics de verificació del compliment d'este principi, juntament amb l'obligació per a l'entitat beneficiària de conservar-ne la documentació acreditativa pel període exigit per les normes de la Unió Europea que siguen aplicables.

Així mateix, hauran de preveure's mecanismes per a assegurar que les entitats contractistes/adjudicatàries de l'encàrrec/subcontractistes complisquen amb el principi de "no causar un perjuí significatiu al medi ambient".

El compliment del principi de "no causar un perjuí significatiu al medi ambient" es regirà per les normes establides en l'annex del Reial decret  1074/2021, de 7 de desembre."

Apartat 2.13. Modificació de la resolució, que queda redactat de la manera següent:

"D'acord amb l'article 14 del Reial decret 1074/2021, de 7 de desembre, les entitats beneficiàries podran sol·licitar, amb caràcter excepcional, la modificació del contingut de la resolució de concessió per causes degudament justificades, sempre que esta modificació no implique un augment de l'import de la subvenció  ni supere el termini d'execució previst en l'article 5, ni afecte el compliment de la fita o objectiu, complint els requisits establits per l'article 64 del reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.

Entre altres, es podran entendre com a justificades, les causes següents:

a) En qualsevol moment, quan apareguen circumstàncies sobrevingudes que alteren o dificulten el compliment de la resolució de concessió.

b) Quan concórreguen circumstàncies tècniques, econòmiques, mediambientals, urbanístiques, de gestió, de seguretat o d'accessibilitat que impedisquen o comprometen l'objectiu de la subvenció, així com l'execució del projecte en el termini establit.

No obstant això, no es podrà alterar la finalitat de la subvenció, ni aquelles obligacions rellevants a què es comprometen les entitats beneficiàries, d'acord amb el que es disposa en l'article 61 del Reglament de la Llei 38/2003, de 17 de novembre, general de subvencions. Tampoc podrà afectar el principi de "no causar un perjuí significatiu" ni al compliment de les fites i objectius del Pla de recuperació. La modificació podrà permetre, entre altres, la substitució dels béns del patrimoni històric en els quals es realitza la intervenció per altres béns del patrimoni històric, sempre que la finalitat de la subvenció es mantinga.

La sol·licitud de modificació, que haurà d'estar prou fonamentada, haurà de presentar-se en la seu electrònica del Ministeri d'Indústria i Turisme en el moment de l'aparició de les circumstàncies expressades i, en tot cas, amb anterioritat al moment en què finalitze el termini d'execució dels gastos subvencionats.

La resolució de la sol·licitud de modificació es dictarà per la persona titular de l'òrgan que va dictar la resolució de concessió i es notificarà en un termini màxim de tres mesos, a comptar de la data de presentació d'aquella en la seu electrònica del Ministeri d'Indústria i Turisme. Esta resolució posarà fi a la via administrativa i enfront de la mateixa cabrà la interposició d'un recurs potestatiu de reposició davant l'òrgan que la va dictar o acudir a la via jurisdiccional contenciosa administrativa, de conformitat amb el que s'establix en els articles 123 i 124 de la Llei 39/2015, d'1 d'octubre.

Transcorregut el termini màxim establit sense que s'haja dictat i notificat resolució expressa, s'entendrà estimada la sol·licitud, d'acord amb el que es preveu en l'article 24 de la Llei 39/2015, d'1 d'octubre, tenint amb caràcter general la consideració d'acte administratiu finalitzador del procediment, i sense perjuí de l'obligació de dictar resolució expressa confirmatòria d'este."

*Segon. Ordenar la seua publicació*

Esta resolució es publicarà en el DOGV, amb efectes de notificació, d'acord amb el que s'establix en l'article 45.1 de la Llei 39/2015, d'1 d'octubre, del procediment administratiu comú de les administracions públiques.

Contra esta resolució, que esgota la via administrativa, es pot interposar un recurs potestatiu de reposició davant de la presidenta de Turisme Comunitat Valenciana en el termini d'un mes a comptar de l'endemà de la seua publicació, conforme al que es disposa en els articles 123 i 124 de l'esmentada Llei 39/2015. En tot cas, es pot interposar un recurs contenciós administratiu davant dels jutjats contenciosos administratius de València, en el termini de dos mesos, a comptar de l'endemà de la seua publicació, conforme al que s'establix en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, o qualsevol altre recurs que es considere oportú.

  

València, 24 d'octubre de 2024

Nuria Montes de Diego

Presidenta

Esta disposició conté annexos. Consulteu-ne la versió en PDF.